ddrg/super_eurlex huggingface dataset:
Virallinen lehti nro C 347 , 18/11/1996 s. 0162



B4-1132, 1134, 1156, 1163 ja 1179/96 Päätöslauselma uskonnonvapauden loukkauksista Turkissa Euroopan parlamentti, joka A. pahoittelee 30. syyskuuta 1996 Istanbulissa tapahtunutta Pyhän Yrjön katedraaliin kohdistunutta pommi-iskua, josta vastasi äärioikeistolainen järjestö «Great Eastern Islamic Raiders», B. ottaa huomioon Konstantinopolin patriarkaatin merkityksen miljoonille ortodoksikristityille kaikkialla maailmassa, C. on huolissaan Turkin hallituksen pääministerin viimeaikaisista lausunnoista, jotka koskevat Hagia Sofian kirkon muuntamista moskeijaksi ja jotka ovat nostattaneet voimakkaita reaktioita Turkin ja koko maailman uskonnollisten, kulttuurillisten ja poliittisten järjestöjen keskuudessa, D. katsoo, että kristittyjen uskonnolliset muistomerkit ja hautausmaat joutuvat Turkissa hyvin usein vandalismin kohteiksi, E. katsoo, että uskonnollisten vähemmistöjen edustajien muutto Turkista on jatkunut vuosikymmeniä tämän epävarmuuden seurauksena, F. on tietoinen siitä, että Turkin viranomaiset ovat sitoutuneet kaikin tavoin suojelemaan ekumeenista patriarkaattia, mistä on esimerkkinä vapausrangaistukset, joita «Great Eastern Islamic Raiders» -järjestön jäsenille on langetettu ekumeeniseen patriarkaattiin aikaisemmin kohdistetusta iskusta, G. panee pahoitellen merkille, että Turkin hallitus ei vielä ole tuominnut tätä pyhäinhäväistystä, H. uskoo, että Eurooppa yhdistyy ja rikastuu parhaiten, jos sen kansojen uskonnollisia ja kulttuurillisia perinteitä vastavuoroisesti kunnioitetaan, I. katsoo, että Istanbulin kaupunki kuuluu Euroopan kulttuuriperinnön tärkeimpiin paikkoihin ja että sitä on erityisesti suojeltava sen uskonnollisen ja kulttuurillisen monimuotoisuuden ja sen historiallisten aarteiden vuoksi, J. muistaa Euroopan unionin ja Turkin tasavallan välisestä tulliliitosta aiheutuvat velvoitteet; Euroopan parlamentti, joka 1. Tuomitsee jyrkästi ekumeeniseen patriarkaattiin 30. syyskuuta 1996 kohdistetun iskun islamin ja kristinuskon arvojen loukkauksena; 2. Vaatii hallitusta sanoutumaan selkeästi irti Hagia Sofian kirkon moskeijaksi muuntamista koskevista lausunnoista sekä tuomitsemaan vakaasti kaikki uskonnonvapauteen kohdistuvat hyökkäykset, 3. Kehottaa ryhtymään yhteistyössä Turkin viranomaisten kanssa toimenpiteisiin Pyhän Yrjön katedraalin välittömäksi kunnostamiseksi; 4. Vetoaa Turkin viranomaisiin, jotta nämä toteuttaisivat tarvittavat toimenpiteet ekumeenisen patriarkaatin rakennusten ja muiden uskonnollisten paikkojen suojelemiseksi; 5. Kehottaa viipymättä avaamaan uudelleen Chalkin teologisen oppilaitoksen, joka liittyy kiinteästi patriarkaatin toimintaan; 6. Vaatii komissiota yhdessä Turkin hallituksen, uskonnollisten järjestöjen edustajien ja Unescon kanssa tukemaan uskonnollisten muistomerkkien luettelointiin pyrkiviä aloitteita sekä tekemään ehdotuksia niiden kunnostamiseen ja ylläpitoon tähtääviksi ohjelmiksi; 7. Kehottaa puhemiestään välittämään tämän päätöslauselman komissiolle, neuvostolle, Turkin hallitukselle ja Konstantinopolin ekumeeniselle patriarkaatille.
Virallinen lehti nro C 362 , 02/12/1996 s. 0261



B4-1256, 1282, 1302, 1312 ja 1323/96 Päätöslauselma Nigeriasta Euroopan parlamentti, joka - ottaa huomioon aikaisemmat Nigeriaa käsittelevät päätöslauselmansa, A. pitää valitettavana Nigerian hallituksen asennetta, kun se on jättänyt huomiotta kansainvälisen yhteisön esittämät vetoomukset demokratian, itsenäisyyden, oikeusjärjestelmän, oikeusvaltion periaatteiden ja ihmisoikeuksien kunnioittamisen palauttamiseksi maahan, B. katsoo, että kaksi ja puoli vuotta vaalien järjestämisen keskeyttämisen jälkeen sotilashallitus käyttää edelleen väkivaltaa säilyttääkseen valtansa ja että politiikkojen ja kansalaisyhteiskunnan edustajien pidätysten jatkuminen on osoituksena tämän sotilashallinnon epädemokraattisesta ja diktatorisesta luonteesta, C. ottaa huomioon EU:n Nigeriaa vastaan sotilashallituksen järjestelmällisten ihmisoikeuksien ja demokraattisten periaatteiden loukkaamisten vuoksi asettamien pakotteiden tehottomuuden, D. ottaa huomioon, että neuvoston vuoden 1995 lopussa asettamien pakotteiden voimassaolo lakkaa 4. joulukuuta 1996, E. muistuttaa, että Ken Saro Wiwa ja kahdeksan muuta ogonikansaan kuuluvaa ympäristöaktivistia, jotka olivat ogonikansan säilymisen puolesta toimivan puolueen (MOSOP) jäseniä, teloitettiin vuosi sitten, ja ottaa huomioon, että Nigerian viranomaiset ovat kieltäneet tämän vuosipäivän johdosta järjestetyt mielenosoitukset, F. ottaa huomioon, että kansainväliset öljy-yhtiöt, toimivat yhä ogonien asuinalueella huolimatta ihmisoikeuksien loukkauksista ja ympäristön pilaantumisesta; 1. Toistaa jälleen kerran tuomitsevansa Nigerian hallituksen toimet, kun se jatkuvasti sortaa julmasti vastustajiaan ja kaikkia maan demokraattisia voimia; 2. Kunnioittaa Ken Saro Wiwan ja muiden Nigerian hallituksen vastustajien muistoa; 3. Kehottaa Nigerian viranomaisia välittömästi vapauttamaan kaikki poliittiset vangit; 4. Panee merkille, että EU:n Nigeriaa vastaan asettamat pakotteet eivät ole olleet tehokkaita, ja katsoo, että yleisten asioiden neuvoston olisi hyväksyttävä uusia toimenpiteitä 25. - 26. marraskuuta pidettävässä kokouksessaan, kuten aseiden vientikiellon ulottaminen ennen varsinaisen kauppasaarron voimaan astumista tehtyihin sopimuksiin ja Nigerian hallituksen, väliaikaisen hallintoneuvoston jäsenten sekä liittovaltion toimeenpanevan neuvoston taloudellisten varojen jäädyttäminen; 5. On ehdottomasti sitä mieltä, että kansainvälinen öljyn kauppasaarto on tehokkain tapa evätä sotilasjuntalta sen pääasiallinen tulolähde ja pakottaa Nigerian viranomaiset palauttamaan demokratian; 6. Pyytää EU:n jäsenvaltioita myöntämään pakolaisen aseman Nigeriasta maanpakoon lähteneille, kenraali Abashan sotilashallintoa vastustaville aktivisteille, kuten Geneven pakolaisten asemaa koskevassa yleissopimuksessa määrätään; 7. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille, YK:n turvallisuusneuvostolle, OAU:lle, AKT:n ja EU:n yhteisen edustajakokouksen puheenjohtajille ja Nigerian hallitukselle.
Virallinen lehti nro C 320 , 28/10/1996 s. 0196



B4-0995, 1020, 1036 ja 1046/96 Päätöslauselma Alexander Nikitinin tapauksesta Euroopan parlamentti, joka - ottaa huomioon 16. marraskuuta 1995 Venäjän turvallisuusviranomaisten Bellona-säätiöön kohdistamasta ahdistelusta ((EYVL C 323, 4.12.1995, s. 112)) ja 15. helmikuuta 1996 Alexander Nikitinin pidätyksestä ((EYVL C 65, 4.3.1996, s. 162)) antamansa päätöslauselmat, A. ottaa huomioon, että 6. helmikuuta 1996 pidätetty Alexander Nikitin on yhä vangittuna Pietarissa Venäjän turvallisuusviranomaisten vankilassa ja että hänen terveydentilansa heikkenee, B. ottaa huomioon, että Alexander Nikitin pidätettiin ja vangittiin, koska hän osallistui norjalaisen Bellona-ympäristösäätiön raportin laatimiseen, joka käsitteli Venäjän ydinlaivaston tukikohdan ja sukellusveneiden aiheuttamaa saastumista etenkin Kuolan niemimaalla, C. ottaa huomioon, että Amnesty International, Yhdistyneiden kansakuntien ihmisoikeusasioiden päävaltuutettu ja Helsinki-komitea ovat julistaneet Alexander Nikitinin mielipidevangiksi, D. pahoittelee, että Venäjän hallitus ei ole kaikkialla maailmassa esitetyistä vastalauseista huolimatta osoittanut minkäänlaista halukkuutta Alexander Nikitinin vapauttamiseen ja että se on jopa avoimesti kieltäytynyt antamasta mitään tietoja asiasta, E. ottaa huomioon, että yleisesti ollaan huolestuneita siitä mahdollisuudesta, että Alexander Nikitinin tapaus voitaisiin käsitellä sotilastuomioistuimessa, jolloin yleisöllä ei olisi mahdollisuutta osallistua oikeudenkäyntiin eikä saada tietoja asiasta, minkä seurauksena oikeudenkäynti tuskin olisi oikeudenmukainen; 1. Kehottaa Venäjän viranomaisia toimittamaan täydelliset ja yksityiskohtaiset perustelut Alexander Nikitiniä vastaan nostetuille syytteille ja selkeän aikataulun oikeudenmukaista ja avointa siviilituomioistuimessa käytävää oikeudenkäyntiä varten sekä vaatii hänen välitöntä vapauttamistaan oikeudenkäynnin alkamista odotettaessa; 2. Kehottaa puhemiestään välittämään tämän päätöslauselman komissiolle, neuvostolle, Venäjän hallitukselle ja Bellona-säätiölle.
Virallinen lehti nro C 320 , 28/10/1996 s. 0194



B4-0992, 1021, 1042, 1050, 1059 ja 1060/96 Päätöslauselma pysyvästä kansainvälisestä rikostuomioistuimesta Euroopan parlamentti, joka A. katsoo, että sotarikosten ja ihmisyyttä kohtaan tehtyjen rankaisematta jääneiden rikosten määrä on moninkertaistunut useissa maissa, B. katsoo, että on tarpeen perustaa kiireellisesti ensimmäinen ydin puolueettomasta kansainvälisestä tuomioistuimesta, jossa voitaisiin tuomita ennen kaikkea sotarikoksia ja ihmisyyttä vastaan tehtyjä rikoksia, riippumatta siitä, missä ne on tehty, C. korostaa tässä mielessä tapahtunutta merkittävää kehitystä ajatellen väliaikaisten kansainvälisten tuomioistuimen perustamista ja ensimmäisiä konkreettisia oikeudenkäyntipöytäkirjoja entisen Jugoslavian ja Ruandan osalta, D. toteaa tyytyväisenä, että väliaikaisten tuomioistuinten perussäännöissä ja pysyvän tuomioistuimen perussäännössä ei määrätä kuolemanrangaistuksesta, E. katsoo, että YK:n yleiskokouksen 50. istunnossa tehtiin syksyllä 1995 virallinen päätös antaa valmistelevalle komitealle tehtäväksi saattaa kansainvälisen tuomioistuimen perussäännön määrittelyyn liittyvät työt päätökseen, jotta Yhdistyneet kansakunnat voisivat kutsua pysyvän kansainvälisen rikostuomioistuimen perustamiskokouksen koolle, F. katsoo, että valmisteleva kokous on päättänyt viimeisen istuntonsa 30. elokuuta 1996 ja pyytänyt YK:n yleiskokousta kutsumaan täysivaltaisen diplomaattikokouksen koolle ennen vuoden 1998 loppua, G. katsoo, että huolimatta siitä, että nämä myönteiset tulokset on saatu aikaan ennen kaikkea useiden Euroopan unionin jäsenvaltioiden määrätietoisuuden ansiosta, tiettyjen kolmansien maiden taholta on vielä olemassa voimakasta vastustusta ja kaksi Euroopan unionin jäsenvaltioita on tehnyt varauksia, H. katsoo, että Italian hallitus on jo ilmoittanut olevansa valmis ottamaan vastaan tuomioistuimen perustamiseksi pidettävän täysivaltaisen diplomaattikokouksen, Euroopan parlamentti, joka 1. Kehottaa neuvostoa ja jäsenvaltioita aikaansaamaan mahdollisimman nopeasti yhteisen kannan, mitä tulee tarpeeseen perustaa pysyvä kansainvälinen rikostuomioistuin ja toimimiseen yksimielisesti YK:n 51. yleiskokouksen aikana, jotta kyseisessä kokouksessa uudistettaisiin valmistelevan komitean toimeksianto ja tehtäisiin päätös täysivaltaisen diplomaattikokouksen koollekutsumisesta kansainvälisen rikostuomioistuimen perustamista varten ennen vuoden 1998 loppua; 2. Kehottaa näin ollen puheenjohtajamaa Irlantia ja komissiota toimivaltuuksiensa puitteissa tekemään kaikkensa, jotta unioni olisi yksimielinen tässä tärkeässä kysymyksessä; 3. Korostaa, että unionin osallistuminen - talousarviosta myönnettävin varoin - pysyvän tuomioistuimen perustamispyrkimyksiin on tärkeää; 4. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille, YK:n pääsihteerille ja YK:n yleiskokouksen puheenjohtajalle.
Virallinen lehti nro C 198 , 08/07/1996 s. 0266



B4-0732/96 Päätöslauselma yhteisön aloitteesta koristekasvien viljelyn tukemiseksi Euroopan parlamentti, joka - ottaa huomioon EY:n perustamissopimuksen 43 artiklan, - ottaa huomioon neuvoston asetuksen (ETY) nro 234/68 elävän kasviaineiston ja kukkaviljelytuotteiden yhteisen markkinajärjestelyn luomisesta ((EYVL L 55, 2.3.1968, s. 1)), A. katsoo, että 68 000 hehtaarin pinta-alan kattava koristekasvien viljely, jonka arvo on noin 11 miljardia ecua ja liikevaihto 19 miljardia ecua, takaa työtä yli puolelle miljoonalle ihmiselle, B. katsoo näin ollen, että ala edustaa merkittävää taloudellista osuutta Euroopan unionin jäsenvaltioissa, C. katsoo, että jotkin viimeaikaiset assosiointisopimukset ja unionin politiikka kaupan yleiseksi vapauttamiseksi johtavat leikkokukkien tuonnin huomattavaan kasvuun erityisesti Välimeren alueen kolmansista maista, D. katsoo, että tämä tilanne on luomassa vakavaa kriisiä kyseisellä alalla, 1. Pyytää komissiota esittämään mahdollisimman pian käytännön toimenpiteitä tuottajien avustamiseksi ja tämän alan tukemiseksi; 2. Pyytää, että näihin toimenpiteisiin kuuluu riittävän rahoituksen myöntäminen - vähintään 60 000 000 ecua vuodessa; 3. Pyytää, että komissio pysyisi kannassaan, jonka mukaan kaikkiin maataloustuotteisiin, leikkokukat mukaan lukien, olisi sovellettava samaa alhaisinta arvonlisäverokantaa; 4. Pyytää komissiota tekemään lähitulevaisuudessa laatumerkinnän kehittämistä koskevia ehdotuksia, jotta kuluttajat voisivat helposti tunnistaa maataloustuotteen tuotantotavan ympäristöä koskevien ja eettisten tuotantoon liittyvien tekijöiden osalta; 5. Kehottaa puhemiestään välittämään tämän päätöslauselman neuvostolle ja komissiolle.
Virallinen lehti nro C 198 , 08/07/1996 s. 0202



A4-0202/96 Päätöslauselma Euroopan parlamentin, neuvoston ja komission 4. maaliskuuta 1975 antaman yhteisen julkilausuman mukaisesta sovittelumenettelystä, joka koskee luonnosta neuvoston asetukseksi (EURATOM, EY) hyväksymiseksi avun antamisesta Uusien itsenäisten valtioiden ja Mongolian talouksien uudistamiseksi ja tervehdyttämiseksi (KOM(95)0012 - C4-0242/95 - 4546/96 - C4-0090/96 - KOM(96)0213 - 95/0056(CNS)) Euroopan parlamentti, joka - ottaa huomioon komission ehdotukset neuvostolle KOM(95)0012 ((EYVL C 134, 1.6.1995, s. 16)) ja KOM(96)0213 - 95/0056(CNS), - ottaa huomioon luonnoksen neuvoston asetukseksi 4546/96 - C4-0090/96, - ottaa huomioon Euroopan parlamentin, neuvoston ja komission 4. maaliskuuta 1975 antaman yhteisen julkilausuman ja erityisesti sen 5 ja 6 artiklan, - ottaa huomioon työjärjestyksensä 61 artiklan 4 kohdan, - ottaa huomioon taloudellisten ulkosuhteiden valiokunnan mietinnön (A4-0202/96), 1. Tuomitsee sen, ettei neuvosto ole käyttänyt kaikkia tarjolla olevia mahdollisuuksia päästäkseen sopimukseen parlamentin kanssa, ja että se ei näin ollen ole kunnioittanut vuonna 1975 annetun julkilausuman ehtoja; vaatii, että käytettävissä oleva aika käytetään tällaiseen tulokseen; 2. Kehottaa puhemiestään välittämään tämän päätöslauselman neuvostolle ja komissiolle.
Virallinen lehti nro C 047 , 19/02/1996 s. 0026



B4-0111/96 Päätöslauselma parlamentin kuulematta jättämisestä EU:n ja Venäjän väliaikaisesta sopimuksesta Euroopan parlamentti, joka - ottaa huomioon 7. huhtikuuta 1995 antamansa päätöslauselman kumppanuussopimuksista Neuvostoliitosta itsenäistyneiden valtioiden kanssa ((EYVL C 109, 1.5.1995, s. 298)), A. ottaa huomioon 17. heinäkuuta 1995 allekirjoitetun EU:n ja Venäjän väliaikaisen sopimuksen, jonka myötä heinäkuussa 1994 allekirjoitetun kumppanuus- ja yhteistyösopimuksen kauppapoliittiset määräykset tulevat voimaan ennen sopimuksen ratifiointia, B. ottaa huomioon, että väliaikaisen sopimuksen tekeminen viivästyi aluksi kauppapoliittisten vaikeuksien ja sen jälkeen Tsetsenian konfliktin vuoksi, C. ottaa huomioon Eurooppa-neuvoston Euroopan unionista Stuttgartissa antaman juhlallisen vakuutuksen, jossa jäsenvaltiot sitoutuivat vapaaehtoisesti kuulemaan Euroopan parlamenttia kaikissa EU:n merkittävissä kansainvälisissä sopimuksissa, vaikka EY:n perustamissopimus ei sisällä määräystä kuulemisvelvollisuudesta, D. ottaa huomioon, että neuvosto on noudattanut tätä velvoitetta poikkeuksetta tähän mennessä, 1. On hämmästynyt neuvoston 17. heinäkuuta 1995 tekemästä päätöksestä olla kuulematta Euroopan parlamenttia EU:n ja Venäjän väliaikaisesta sopimuksesta; 2. On vakuuttunut siitä, että tämä on kiistämättä merkittävä kansainvälinen sopimus ja näin ollen neuvostolla on velvollisuus kuulla parlamenttia; 3. Pitää neuvoston esittämiä perusteluja, jotka koskevat Euroopan parlamentin kuulematta jättämistä, riittämättöminä ja huomauttaa erityisesti, että kuuleminen ei mitenkään olisi estänyt EU:n ja Venäjän väliaikaisen sopimuksen suunniteltua allekirjoittamista 17. heinäkuuta 1995 ja että EU antoi ilmoituksen sopimuksen ratifiointimenettelyn päätökseensaattamisesta vasta puolivälissä lokakuuta 1995; 4. Toteaa, että Euroopan parlamentin kuulematta jättäminen EU:n ja Venäjän väliaikaisesta sopimuksesta ei ole ennakkotapaus Stuttgartin juhlallisen vakuutuksen tulkinnasta merkittävien kansainvälisten sopimusten osalta tulevaisuudessa; 5. Korostaa EU:n ja Venäjän väliaikaisen sopimuksen tekemisestä saamiensa kokemusten valossa vaatimustaan, että vuoden 1996 hallitusten välisessä konferenssissa tarkastetaan EY:n perustamissopimusta siten, että kaikki EU:n kansainväliset sopimukset tehdään yhdessä Euroopan parlamentin kanssa hyväksyntämenettelyä noudattaen; 6. Korostaa tarvetta kunnioittaa tunnollisesti Euroopan parlamentin oikeuksia ja valtuuksia ulkopolitiikan alalla; 7. Pidättää itselleen kaikki oikeudet suojella oikeuksiaan myötävaikuttaa EU:n kansainvälisten sopimusten tekemiseen ja kehottaa; 8. Kehottaa puhemiestään välittämään tämän päätöslauselman neuvostolle ja komissiolle sekä jäsenvaltioiden hallituksille ja parlamenteille.
Virallinen lehti nro C 056 , 06/03/1995 s. 0055



B4-0184, 0196, 0199 ja 0202/95 Päätöslauselma Euroopan talousalueesta Euroopan parlamentti, - ottaen huomioon sopimuksen Euroopan talousalueesta, joka astui voimaan 1. tammikuuta 1994, - ottaen huomioon Itävallan, Ruotsin ja Suomen liittymisen Euroopan unioniin, A. ottaen huomioon Islannin ulkoministerin Hanibalssonin ja EFTA:n neuvoston nykyisen puheenjohtajan julkilausumat, joissa vakuutetaan jäsenten vakaa sitoutuneisuus ETA-sopimuksen ja sen toimielinrakenteen säilyttämiseen, 1. Katsoo, että sopimuksesta Euroopan talousalueesta on yhä huomattavaa hyötyä sekä unionille että muille sopimusosapuolille; 2. Suhtautuu myönteisesti Liechtensteinin mahdolliseen liittymiseen Euroopan talousalueeseen 1. toukokuuta 1995; 3. Kehottaa komissiota esittämään aiheellisia toimenpiteitä poliittisen ja taloudellisen yhteistyön vahvistamiseksi Sveitsin kanssa ja näiden toimenpiteiden yhteydessä puolustamaan Euroopan unionin etua ja pitämään kiinni vastavuoroisuusperiaatteen noudattamisesta; 4. Kehottaa ETA-sopimusosapuolia tutkimaan mahdollisuutta järjestää ETA:n päätöksentekorakenteet tehokkaammalla ja toimivammalla tavalla ilman että sopimustekstiä muutetaan; ja on erityisesti vakuuttunut siitä, että lainkäytön valvontamenettelytavat tulisi säilyttää ja EU-ETA:n parlamentaarisen sekakomitean kokoa tulisi mukauttaa; 5. Toistaa aikaisemmat vaatimuksensa EU:n päätöksenteon itsenäisyyden kunnioittamisesta ja huomauttaa, että ETA:n päätöksentekoprosessi ei vaikuta haitallisesti Euroopan parlamentin lainsäädännölliseen valtaan; 6. Pyytää puhemiestään välittämään tämän päätöslauselman komissiolle ja neuvostolle, ETA:n neuvostolle ja Euroopan talousalueesta solmitun sopimuksen sopimusosapuolten parlamenteille.
Virallinen lehti nro C 269 , 16/10/1995 s. 0166



B4-1121, 1141, 1148, 1153, 1160 ja 1176/95 Päätöslauselma terrorismista Ranskassa Euroopan parlamentti, joka A. suhtautuu erittäin tuomitsevasti Ranskan julkisiin paikkoihin kohdistuneisiin terroristihyökkäyksiin, joissa on kuollut seitsemän ihmistä ja loukkaantunut kymmeniä muita 25. heinäkuuta jälkeen ja jotka ovat luoneet suuren yleisön keskuudessa pelon ilmapiirin, B. ottaa huomioon jäsenvaltioiden erityisen vastuun terrorismin vastaisessa taistelussa Euroopan unionin alueella, mutta vaatii kuitenkin, että ne ovat myös yhteistyössä muiden demokraattisten valtioiden kanssa tässä taistelussa; C. ottaa huomioon, että jokainen näistä pommeista oli tarkoitettu tappamaan mahdollisimman monia viattomia uhreja, mukaan lukien erään koulun oppilaat, D. katsoo, että on vaarallista ylläpitää julkista mielipidettä siitä, että sisäisten rajojen poistaminen ja sisäisen turvallisuuden uhkatekijät ovat yhteydessä toisiinsa; Euroopan parlamentti, joka 1. Ilmaisee syvimmän sympatiansa uhrien perheitä kohtaan Ranskan maaperällä sattuneiden terrori-iskujen aiheuttaman pelon takia; 2. pahoittelee myös Israelissa Tel Avivissa 24. heinäkuuta ja Jerusalemissa 21. elokuuta tehtyjä attentaatteja; 3. Tuomitsee näiden rikollisten tekojen järjettömän väkivallan ja tuomitsee kyynisen rasismin, joka kohdistui Villeurbannen koululaisiin; 4. Suhtautuu erittäin myönteisesti ranskalaisten urheuteen, jotka kieltäytyvät antautumasta yleistävän ennakkoluulon ja muukalaisvihan houkutukseen; 5. Kehottaa Schengenin sopimuksen allekirjoittajavaltioita olemaan erityisen varuillaan unionin ulkorajoilla ja käyttämään kaikkia saatavilla olevia voimavaroja sopimuksen mukaisesti niiden maa-alueen turvallisuuden edistämiseksi; pyytää jäsenvaltioita edistämään turvallisuuspalveluidensa, poliisivoimiensa ja oikeuslaitostensa välistä yhteistyötä sekä keskenään että niiden muissa demokraattisissa valtioissa samalla tavalla uhattuina olevien vastaavien laitosten kanssa; 6. Kehottaa jäsenvaltioita soveltamaan kansainvälisiä sopimuksia terrorismin torjumiseksi ja varmistamaan, että terrorismista epäillyt henkilöt luovutetaan tai saatetaan oikeuden eteen niissä maissa, joissa heidät on pidätetty; 7. Pyytää Ranskan hallitusta yrittämään kaikin keinoin havaita ja purkaa terroristiverkostot, niin että niillä ei ole enää mahdollisuutta tehdä vahinkoa; 8. Pyytää jäsenvaltioiden hallituksia ja Euroopan unionin viranomaisia ryhtymään tehokkaisiin toimenpiteisiin sellaisia maita vastaan, jotka tukevat ja rahoittavat terrorismia; 9. Kehottaa puhemiestään välittämään tämän päätöslauselman komissiolle, neuvostolle ja kaikkien jäsenvaltioiden hallituksille.
Virallinen lehti nro C 249 , 25/09/1995 s. 0156



B4-0974/95 Päätöslauselma romaneihin kohdistuvasta syrjinnästä Euroopan parlamentti, joka A. tunnustaa, että romanikansa kohtaa valtioiden rajat ylittävän luonteensa vuoksi erityisiä sosiaalisia ongelmia, B. tunnustaa, että romaneja syrjitään laajalti lähes kaikissa maissa, joihin he ovat asettuneet asumaan, mutta heidän määränsä Keski- ja Itä-Euroopassa tekee ongelmasta erityisen merkittävän, C. tunnustaa, että romaniväestön elinolosuhteet saattavat olla ongelma, jota voidaan käsitellä vain kansainvälisellä tasolla, D. ymmärtää, että romaneilla on erityinen kulttuuri, jota on kunnioitettava; tunnustaa kuitenkin, että heidän elämänmuotonsa aiheuttaa eräissä tapauksissa ongelmia sosiaalisen ympäristön kanssa, E. tunnustaa, että tulevien sukupolvien kasvatus on avaintekijä romanien integroimisessa yhteiskuntiin, joissa he asuvat, ja että tähän olisi kiinnitettävä erityistä huomiota, Euroopan parlamentti, joka 1. Aikoo kiireellisesti tilata erityiskertomuksen ja kehottaa komissiota lisäämään ponnistelujaan auttaakseen romaniväestöä integroitumaan yhteiskuntiin, joissa nämä asuvat ja edistämään heidän kulttuuriaan; 2. Kehottaa eurooppalaisia toimielimiä yleensä, mukaan lukien komissio, Euroopan neuvosto ja ETYJ, toimimaan yhdessä parlamentin kanssa romaniväestöön kohdistuvan syrjinnän torjumiseksi; 3. Kehottaa puhemiestään välittämään tämän päätöslauselman neuvostolle, komissiolle, Euroopan neuvostolle ja ETYJ:lle.